FOREOL WEDDI				Dydd Gwyl Sant Luc yr Efengylwr 2026 

Y RHAGARWEINIAD
Yr ydym yn gyd-ddinasyddion â’r saint ac yn aelodau o deulu Duw, trwy Iesu Grist, ein Harglwydd, a ddaeth, a phregethu heddwch i chwi y rhai pell, a heddwch hefyd i’r
rhai agos. 
Effesiaid 2:19, 17

At Fynydd Seion yr ydych chwi wedi dod, ac i ddinas y Duw byw … ac at Dduw, Barnwr pawb, ac at ysbrydoedd y rhai cyfiawn sydd wedi eu perffeithio, ac at Iesu, cyfryngwr
y cyfamod newydd. 
Hebreaid 12:22–23

Gan fod cymaint torf o dystion o’n cwmpas, gadewch i ninnau fwrw ymaith bob rhwystr, a’r pechod sy’n ein maglu mor rhwydd, a rhedeg yr yrfa sydd o’n blaen heb ddiffygio. 
Hebreaid 12:1

 
Dywedodd ein Harglwydd Iesu Grist: 
“Y gorchymyn cyntaf  yw, ‘Gwrando, O Israel, yr Arglwydd ein Duw yw’r unig Arglwydd, a châr yr Arglwydd dy Dduw â’th holl galon Ac â’th holl enaid ac â’th holl feddwl ac â’th holl nerth.’
Yr ail yw hwn, ‘Câr dy gymydog fel ti dy hun.’ 
Nid oes gorchymyn arall mwy na’r rhain.”
Amen. Arglwydd, trugarha.
 
Distawrwydd.							[Penllinio]

Cyffeswn yn ostyngedig ein pechodau wrth yr hollalluog Dduw.
 
Arglwydd ein Duw,
yn ein pechod yr ydym wedi osgoi dy alwad.
Y mae ein cariad atat fel cwmwl y bore,
fel y gwlith a gilia’n gynnar.
Trugarha wrthym;
gwared ni rhag barn;
rhwyma ein clwyfau ac adfywia ni
yn Iesu Grist ein Harglwydd. Amen.
 
Rhodded yr Arglwydd i ni faddeuant
a rhyddhad o’ch pechodau,
amser i wella eich bywyd
a gras a chysur yr Ysbryd Glân. Amen.

Dewch, addolwn ac ymgrymwn,
plygwn ein gliniau gerbron yr Arglwydd a’n gwnaeth.
 
[EMYN										Sefyll ]
Dduw Goruchaf, llywodraethwr a barnwr pob peth,
i ti y bo gogoniant a moliant!
A ninnau’n llawenhau gyda’th saint
– y cwmwl mawr hwnnw o dystion –
boed inni redeg gyda dyfalbarhad
yr yrfa a osodaist o’n blaen,
gan gadw ein golwg ar Iesu Grist,
awdur a pherffeithydd ein ffydd.
Bendigedig fyddo Duw am byth.
 
GWEINIDOGAETH Y GAIR
 
SALM										 [Eistedd]
Salm 147. 1-7
1	Molwch yr Arglwydd. Da yw canu mawl i'n Duw ni, oherwydd hyfryd a gweddus yw mawl.
2	Y mae'r Arglwydd yn adeiladu Jerwsalem, y mae'n casglu rhai gwasgaredig Israel.
3	Y mae'n iacháu'r rhai drylliedig o galon, ac yn rhwymo eu doluriau.
4	Y mae'n pennu nifer y sêr, ac yn rhoi enwau arnynt i gyd.
5	Mawr yw ein Harglwydd ni, a chryf o nerth; y mae ei ddoethineb yn ddifesur.
6	Y mae'r Arglwydd yn codi'r rhai gostyngedig, ond yn bwrw'r drygionus i'r llawr. 
7	Canwch i'r Arglwydd mewn diolch, canwch fawl i'n Duw â'r delyn.
Gogoniant i’r Tad / ac i’r / Mab :ac / i’r– / Ysbryd / Glân;
fel yr oedd yn y dechrau, •
y mae yn awr ac y / bydd yn / wastad :
yn oes / oesoedd. / A–/men.
 
Y DARLLENIAD O’R HEN DESTAMENT
Darlleniad o Eseia   (35.3-6)

Cadarnhewch y dwylo llesg, cryfhewch y gliniau gwan; dywedwch wrth y pryderus, "Ymgryfhewch, nac ofnwch. wele, fe ddisgyn ar Edom, ar y bobl a ddedfryda i farn."
	Yna fe agorir llygaid y deillion a chlustiau'r byddariaid; fe lama'r cloff fel hydd, fe gân tafod y mudan; tyr dyfroedd allan yn yr anialwch, ac afonydd yn y diffeithwch.

Dyma air yr Arglwydd. 	Diolch a fo i Dduw.

Distawrwydd.

Cân y Rhai a Brynwyd		(Datguddiad 4:8b, 11; 5:9–10; 15:3–4)
1	Sanct / Sanct – / Sanct : yw’r Arglwydd / Dduw – / holla/lluog,
2	Yr hwn oedd / a’r hwn / sydd : a’r / hwn – / sydd i / ddod!
3	Teilwng wyt ti, ein / Harglwydd • a’n / Duw : i dderbyn y gogoniant / a’r an/rhydedd • a’r / gallu;
4	Oherwydd tydi a / greodd • bob / peth : a thrwy dy ewyllys y daethant i / fod • ac y / crewyd / hwy.
5	Teilwng yw’r / Oen a / laddwyd : i dderbyn an/rhydedd • go/goniant • a / mawl.
6	Oherwydd ti a laddwyd • ac a brynaist i / Dduw â’th / waed : rai o bob llwyth ac / iaith a / phobl a / chenedl,
7	A gwnaethost hwy yn urdd frenhinol • ac yn offeiriaid i’n / Duw – / ni :
ac fe deyr/nasant / hwy • ar y / ddaear.
8	Mawr a rhyfeddol yw / dy weith/redoedd : O / Arglwydd / Dduw • holla/lluog;
9	Cyfiawn a gwir / yw dy / ffyrdd : O / Frenin / y cen/hedloedd.
10	Pwy nid ofna, Arglwydd, a gogo/neddu • dy / enw? : oherwydd ty/di yn / unig • sydd / sanctaidd.
11	Daw’r holl genhedloedd ac addoli / ger dy / fron : oherwydd y mae dy farnedigaethau / cyfiawn / wedi • eu ham/lygu.
Iddo ef sy’n eistedd ar yr orsedd / ac i’r / Oen : y byddo’r moliant a’r gogoniant a’r gallu • byth / bythoedd. / A–/men.


Y DARLLENIAD O’R TESTAMENT NEWYDD		[Eistedd]
Darlleniad o Actau   (16.6-12a)

Aethant trwy ranbarth Phrygia a Galatia, ar ôl i'r Ysbryd Glân eu rhwystro rhag llefaru'r gair yn Asia. Wedi iddynt ddod hyd at Mysia, yr oeddent yn ceisio mynd i Bithynia, ond ni chaniataodd ysbryd Iesu iddynt. Ac aethant heibio i Mysia, a dod i lawr i Troas.
	Ymddangosodd gweledigaeth i Paul un noson - gŵr o Facedonia yn sefyll ac yn ymbil arno a dweud, "Tyrd drosodd i Facedonia, a chymorth ni." Pan gafodd ef y weledigaeth, rhoesom gynnig ar fynd i Facedonia ar ein hunion, gan gasglu mai Duw oedd wedi ein galw i gyhoeddi'r newydd da iddynt hwy.
	Ac wedi hwylio o Troas, aethom ar union hynt i Samothrace, a thrannoeth i Neapolis, ac oddi yno i Philipi; dinas yw hon yn rhanbarth gyntaf Macedonia, ac y mae'n drefedigaeth Rufeinig.

Dyma air yr Arglwydd.		Diolch a fo i Dduw.

Distawrwydd.

 
Cantigl o’r Efengyl: Benedictus Dominus Deus Israel 		[Sefyll]

1	Bendigedig fyddo / Arglwydd • Dduw / Israel :am iddo ymweld â’i / bobl a’u / prynu • i / ryddid;
2	Cododd waredigaeth / gadarn • i / ni : yn / nhŷ – / Dafydd • ei / was –
3	Fel y llefarodd trwy enau ei bro/ffwydi / sanctaidd : yn yr / oesoedd / a – / fu –
4	Gwaredigaeth / rhag • ein ge/lynion : ac o afael / pawb • sydd yn / ein ca/sáu;
5	Fel hyn y cymerodd drugaredd / ar ein • hyn/afiaid : a / chofio • ei gy/famod / sanctaidd,
6	Y llw a dyngodd wrth / Abraham • ein / tad : y rhoddai inni gael ein / hachub • o / afael • ge/lynion,
7	A’i addoli yn ddi-ofn mewn sancteiddrwydd / a chyf/iawnder : ger ei fron ef / holl – / ddyddiau • ein / bywyd.
8	A thithau, fy mhlentyn, gelwir di yn / broffwyd • y Go/ruchaf : oherwydd byddi’n cerdded o flaen yr Arglwydd i / bara/toi ei / lwybrau,
9	I roi i’w bobl wybodaeth am / ware/digaeth : trwy fa/ddeuant / eu pe/chodau.
10	Hyn yw trugaredd / calon • ein / Duw : fe ddaw â’r wawrddydd / oddi / uchod • i’n / plith,
11	I lewyrchu ar y rhai sy’n eistedd yn nhywyllwch / cysgod / angau :
a chyfeirio ein / traed i / ffordd tang/nefedd. 
Gogoniant i’r Tad / ac i’r / Mab : ac / i’r– / Ysbryd / Glân;
fel yr oedd yn y dechrau, • y mae yn awr ac y / bydd yn / wastad :
yn oes / oesoedd. / A–/men.
 

Y DARLLENIAD O’R EFENGYL						[Sefwch]
Gwrandewch Efengyl Crist yn ôl Sant Luc   (10.1-9)
	Gogoniant i ti, O Arglwydd.

Wedi hynny penododd yr Arglwydd ddeuddeg a thrigain arall, a'u hanfon allan o'i flaen, bob yn ddau, i bob tref a man yr oedd ef ei hun am fynd iddynt. Dywedodd wrthynt, "Y mae'r cynhaeaf yn fawr ond y gweithwyr yn brin; deisyfwch felly ar arglwydd y cynhaeaf i anfon gweithwyr i'w gynhaeaf.
	"Ewch; dyma fi'n eich anfon allan fel ŵyn i blith bleiddiaid. Peidiwch â chario na phwrs na chod na sandalau, a pheidiwch â chyfarch neb ar y ffordd. Pa dŷ bynnag yr ewch i mewn iddo, dywedwch yn gyntaf, 'Tangnefedd i'r teulu hwn.' Os bydd yno rywun tangnefeddus, bydd eich tangnefedd yn gorffwys arno ef; onid e, bydd yn dychwelyd atoch chwi.
	"Arhoswch yn y tŷ hwnnw, a bwyta ac yfed yr hyn a gewch ganddynt, oherwydd y mae'r gweithiwr yn haeddu ei gyflog. Peidiwch â symud o dŷ i dŷ. Ac i ba dref bynnag yr ewch, a chael derbyniad, bwytewch yr hyn a osodir o'ch blaen. Iachewch y cleifion yno, a dywedwch wrthynt, 'Y mae teyrnas Dduw wedi dod yn agos atoch.'"

Dyma Efengyl yr Arglwydd.
	Moliant i ti, O Grist.

Distawrwydd.
 
MYFYRDOD								 gan y Parch. Beth Davies
Mae heddiw yn ddydd o Ŵyl i gofio St. Luc, y meddyg sydd wedi rhoi enw is sawl ysbyty, Efengylwr mawr y Testament Newydd a chyd deithiwr Paul. Nid Iddew, ond fe gafodd ei eni i deulu crefyddol; yr hwn a ysgrifennydd Efengyl Luc a llyfr Actau`r Apostolion lle mae`n rhannu stori Iesu Grist gan ddangos cariad Duw i`r byd cyfan wrth iddo ddod i adnabod gwir ystyr cariad Iesu. Roedd yn rhoi sylw arbennig i`r rhai a oedd yn cael eu hanghofio megis y tlawd, pechaduriaid, plant a`r dieithriad gan ddangos bod Duw yn caru pawb.
Mae yna storiâu unigryw o fewn efengyl Luc sef y ddafad a`r darn arian colledig, ac fe welwn mai prif thema'r efengyl yw yn gyntaf dangos cariad Duw tuag at bawb yn enwedig y rhai sy`n teimlo ymhell oddi wrtho gan gofio'r rhai sy`n cael adegau anodd o fewn ei bywydau. Yn Luc 15 mae`n dweud ` dyma ffyddlondeb a chariad Duw tuag at y colledig` ac fel Luc, fe allwn ni hefyd ddiolch am y cariad arbennig yma sydd gan Dduw ar ein cyfer
Neges Luc yw bod Duw yn achub y colledig ac i`r cof fe ddaw stori arbennig Sacheus. Roedd Luc yn gwybod bod gan Iesu drugaredd tuag atom os allwn ni droi ato mewn ffydd, gobaith a chariad a`r mwyaf yw cariad, sef cariad Duw.
Yn ail mae Luc yn dangos pwysigrwydd gweddi wrth ddweud bod Iesu`n gweddio`n daer ar Dduw ei Dad nefol gyda Gweddi’r Arglwydd yn dyst bod Iesu wedi rhoi i ni'r weddi bwysig yma weddïo sef y weddi fawr deuluol ac
wedi ein dysgu i weddïo yn y ffordd gywir. Roedd Luc hefyd yn gwybod bod Iesu yn barod i faddau gan gydnabod ei weddi olaf ar y groes wrth ofyn` Maddau iddynt`. Ni`n gwybod mai anodd yw maddau i`r rhai sydd yn gwneud ein bywydau yn anodd ond nid i Iesu. `Ni allwch garu Duw a chaseir rhai y mae y Ef yn eu caru`. Ydy, mae Duw yn ein caru i gyd gyda`r cariad pennaf.
Ac yna mae Luc yn dweud y pwysigrwydd o weithred. Do, roedd Iesu yn helpu pawb a thrwy weddi mae Duw gyda ni ac yn medru ein helpu.
Ac wrth feddwl am yr eglwys a`n Duw ni fel ysbyty lle y gallwn ni gael ein hiachau yn ysbrydol lle y gallwn ni gael gofal a chariad ond mae`n rhaid i ni gael ffydd; gwybodaeth o`r gwirionedd sef y Gair a ddaeth yn gnawd a thrwy weddïo fe allwn goshau at Dduw ei hun; yna meddyginiaethau sef y sacramentau ac yna yn olaf mae`n rhaid i ni dderbyn cariad Duw a thrwy’r cyfan yma fe fydd Duw gyda ni`n dragwyddol. Amen
Gweddi- O Dduw, fe ddiolchwn am arbennig fywyd Luc, am ei ofal, ei dystiolaeth a’i gariad. Rho i ni feddyliau clir a chalonnau agored i fod yna ar gyfer eraill fel ag yr oedd cariad Luc tuag at bawb, hyn am byth. Amen

DATGAN Y  FFYDD
Credo’r Bedydd
 
Yr wyf yn credu ac yn ymddiried yn Nuw Dad,
ffynhonnell pob bod a bywyd,
yr un yr ydym yn bod er ei fwyn.
 
Yr wyf yn credu ac yn ymddiried yn Nuw Fab,
a gymerodd ein natur ddynol ni,
a fu farw drosom ac a atgyfododd.
 
Yr wyf yn credu ac yn ymddiried yn Nuw Ysbryd Glân,
sy’n rhoi bywyd i bobl Dduw
ac yn amlygu Crist yn y byd.
 
Dyma ffydd yr Eglwys.
Dyma ein ffydd ni.
Yr ydym yn credu ac yn ymddiried yn un Duw,
Tad, Mab ac Ysbryd Glân. Amen.
 
[EMYN							Sefyll ]
 
Y GWEDDIAU				[Eistedd neu penllinio]

Mewn tangnefedd gweddïwn ar yr Arglwydd.
 Arglwydd, yn dy drugaredd, gwrando ein gweddi.

Dros bawb yn eu gwaith a’u bywyd beunyddiol, dros ein teuluoedd, ein ffrindiau a’n cymdogion, a thros bawb sydd ar eu pen eu hunain. 
Arglwydd, yn dy drugaredd, gwrando ein gweddi.

Dros y gymuned hon, ein cenedl a’i llywodraeth a’r Brenin; dros bawb sy’n gweithio o blaid cyfiawnder, rhyddid a heddwch.
 
Arglwydd, yn dy drugaredd, gwrando ein gweddi.
 
Dros iawn ddefnydd o’th greadigaeth; dros y rhai sy’n dioddef newyn, ofn, anghyfiawnder neu orthrwm.
 
Arglwydd, yn dy drugaredd, gwrando ein gweddi.
 
Dros bawb sydd mewn perygl, galar neu unrhyw fath o drallod; dros y claf, y digyfaill a’r anghenus a thros bawb sy’n gweini arnynt.
 
Arglwydd, yn dy drugaredd, gwrando ein gweddi.
 
Dros heddwch, cenhadaeth ac undod yr Eglwys; dros bawb sy’n cyhoeddi’r efengyl a phawb sy’n chwilio am y Gwirionedd.
 
Arglwydd, yn dy drugaredd, gwrando ein gweddi. 
 
Dros Dorrien ein esgob a’r holl weinidogion; dros holl aelodau’r Eglwys.
 
 Arglwydd, yn dy drugaredd, gwrando ein gweddi.
 
Fel y dysgodd ein Hiachawdwr ni, gweddïwn yn eofn:
Ein Tad, yr hwn wyt yn y nefoedd,
sancteiddier dy enw;
deled dy deyrnas;
 gwneler dy ewyllys;
megis yn y nef, felly ar y ddaear hefyd.
Dyro i ni heddiw ein bara beunyddiol.
A maddau i ni ein dyledion,
fel y maddeuwn ninnau i’n dyledwyr.
Ac nac arwain ni i brofedigaeth;
eithr gwared ni rhag drwg.
Oherwydd eiddot ti yw’r deyrnas,
a’r gallu a’r gogoniant,
yn oes oesoedd. Amen.
 
Colect y Dydd.
Hollalluog Dduw, gelwaist Luc y Ffisigwr, sydd â’i glod yn yr efengyl, i fod yn efengylwr a meddyg i’r enaid trwy ras yr Ysbryd a thrwy feddyginiaeth iachusol yr efengyi, dyro i’th Eglwys yr un cariad a gallu i iacháu;  trwy Iesu Grist ein Harglwydd, y bo iddo gyda thi a’r Ysbryd Glân yr holl anrhydedd a gogoniant, yn awr ac am byth. 	Amen.

O Dduw, awdur tangnefedd a charwr cytundeb,
y mae dy adnabod di yn fywyd tragwyddol,
a’th wasanaethu yn rhyddid perffaith:
amddiffyn ni rhag holl ymosodiadau ein gelynion,
fel, a ninnau’n llwyr ymddiried yn dy nodded,
nad ofnwn allu neb o’n gwrthwynebwyr;
trwy Iesu Grist ein Harglwydd. Amen.
 
Dragwyddol Dduw a Thad,
y crewyd ni trwy dy allu
a’n prynu trwy dy gariad,
tywys a nertha ni â’th Ysbryd,
fel y gallwn ein rhoi ein hunain i ti
trwy garu a gwasanaethu’n gilydd;
yn Iesu Grist ein Harglwydd. Amen.
 
Y DIWEDDGLO
 Rhodded Duw ras i ni i ddilyn ei saint mewn ffydd, gobaith a gras ein Harglwydd Iesu Grist, a chariad Duw a chymdeithas yr Ysbryd Glan fyddo gyda ni oll byth bythoedd, Amen.

[EMYN								Sefyll ]

Emynau Awgrymog

1.Mae Crist y Meddyg mawr, /  Yn gwella pob rhyw glwy';
  
2. Pwy yw'r rhain, fel sêr y nefoedd, /   Sydd gerbron gorseddfainc Duw,

3. O! Frenin nef a daear lawr /   Mor werthfawr yw Dy wedd!

